Ritratt ta wara: Kai Pilger fuq Unsplash Ritratt ta' quddiem: Facebook/Time to Eat  Il-kumpanija Time to Eat tidher li waqfet l-operat kollu f'Malta, kemm fuq livell soċjali kif ukoll korporattiv, u mingħajr mod aċċessibbli ta' komunikazzjoni. Imnedijha fl-2013, Time to Eat kienet waħda mill-ewwel kumpaniji li l-uniku operat tagħha kien li jqassam ikel minn stabbilimenti tal-ikel oħra permezz ta' ordnijiet onlajn. Fil-ħin li ġie miktub dan l-artiklu, la l-websajt tagħha u lanqas l-app ma kienu aċċessibbli. Ġie rrappurtat ukoll li klijenti li ppruvaw iċemplu lill-kumpanija spiċċaw b'idejhom vojta hekk kif ma kienet qed tiġi mwieġba l-ebda telefonata. Il-kumpanija ma għamlet l-ebda dikjarazzjoni uffiċjali dwar jekk waqfux l-operazzjonijiet. Stqarrijiet fuq Facebook, li jmorru lura għall-bidu ta' Diċembru u li ġew ivverifikati minn din il-kamra tal-aħbarijiet, wrew li diversi klijenti kienu frustrati hekk kif is-servizz waqaf ħabta u sabta mingħajr avviż u mingħajr ma ngħataw kumpens għal krediti u vawċers li kienu akkumulaw jew ħallsu fix-xhur ta' qabel. Filwaqt li Food Solutions Limited (C 61023), il-kumpanija li topera n-negozju, għad għandha profil attiv fuq ir-Reġistru tan-Negozju ta' Malta, l-aħħar dikjarazzjoni annwali għall-kumpanija ġiet ippreżentata f'Lulju tal-2020. Barra minn hekk, fuq l-istess sit, il-kumpanija TimetoEat Ltd (C 59326) turi li kienet maqtugħa wara amalgamazzjoni ma' kumpanija oħra. Is-servizz ta' food couriers ra qabża kbira matul il-pandemija, hekk kif il-miżuri tas-saħħa ġiegħlu lill-biċċa l-kbira tal-istabbilimenti tal-ikel jinvestu f'servizzi ta' take-out u delivery. Dan fetaħ l-industrija għal parteċipanti ġodda fis-suq, bħal Bolt Food u Wolt. Fi Frar tal-2021, il-Ministru Carmelo Abela iddefenda l-isforzi tal-Gvern biex jindirizza l-impjiegi prekarji hekk kif ġie mistoqsi dwar rapporti li madwar 1,200 ċittadin ta' pajjiżi terzi kienu qed jaħdmu bħala 'food couriers' fuq il-bażi ta' kuntratti ta' xogħol illegali.